鹽亭縣永樂山叩雲亭
作者：文同
朝代：宋

paragraphs: 長江合高峰，爽氣左右繞。
中流望絕巘，萬丈見木杪。
孤亭揭其上，隠隠一拳小。
李君令茲邑，邀我升縹緲。
是時天宇凈，晴色洗霜曉。
萬象滿四隅，轉盼皆可了。
神清壓塵坌，志適喜猿鳥。
人生貴軒豁，世務苦紛擾。
茲焉獲登覽，浩思欲飛矯。
令謂亭我爲，勝絕此應少。
願子立佳號，光輝飾松蔦。
因名之叩雲，大字榜霞表。